Konferenza stampa finali tal-Kunsill Ewropew mill-President Donald Tusk Għadna kif ikkonkludejna summit produttiv u intensiv ħafna, fejn indirizzajna għadd ta' riskji ekonomiċi u politiċi globali speċifiċi, inklużi dawk relatati mal-azzjonijiet tal-Presidenti Trump, Putin, Erdoğan, u n-negozjati tal-Brexit. L-ewwel nett, il-mexxejja esprimew solidarjetà sħiħa mar-Renju Unit, billi kkundannaw l-attakk b'aġent nervin f'Salisbury. L-Unjoni Ewropea taqbel mal-valutazzjoni tal-Gvern tar-Renju Unit li hemm probabbiltà kbira li l-Federazzjoni Russa hija responsabbli għal dan l-attakk, u li ma hemm l-ebda spjegazzjoni plawsibbli oħra. Diġà llum, l-ambaxxatur tal-UE f'Moska ġie msejjaħ lura fi Brussell għal konsultazzjonijiet. Mistennija jittieħdu passi addizzjonali fil-livell nazzjonali, saħansitra possibbilment sa nhar it-Tnejn. F'dawn iċ-ċirkostanzi diffiċli, personalment ninsab speċjalment kuntent li minkejja n-negozjati diffiċli tal-Brexit, l-Unjoni Ewropea wriet unità unanima u ċara mar-Renju Unit fil-konfront ta' dan l-attakk. Il-mexxejja ddiskutew ukoll it-Turkija fid-dawl tal-laqgħa tagħna ta' nhar it-Tnejn mal-President Erdoğan. F'dan il-kuntest, il-Kunsill Ewropew ikkundanna bil-qawwa l-azzjonijiet illegali kontinwi tat-Turkija fil-Lvant tal-Mediterran u fil-Baħar Eġew. Din il-kwistjoni ser titqajjem f'Varna, fejn nisperaw li jkollna diskussjoni fuq firxa wiesgħa dwar ir-relazzjonijiet UE-Turkija u dwar it-triq 'il quddiem. Konxju li mhux ser tkun laqgħa faċli. L-UE hija mħassba mhux biss bis-sitwazzjoni fil-Lvant tal-Mediterran u l-Baħar Eġew. Ċertament għadd ta' kwistjonijiet kumplessi oħra ser jiġu diskussi f'Varna, inkluż l-iżviluppi fit-Turkija u l-azzjonijiet tagħha fis-Sirja. Madankollu, aħna ġirien u rridu nagħmlu mezz li nitkellmu ma' xulxin b'mod miftuħ u li nikkooperaw f'oqsma ta' interess komuni. Rigward id-deċiżjoni tal-President Trump dwar it-tariffi, ser inħalli din il-kwistjoni għal Jean-Claude, minħabba li fir-rigward tagħha naqblu mal-Kummissjoni. Matul id-diskussjoni tagħna dwar l-UEM, il-President Draghi fakkar li l-ekonomija tal-UE reġgħet lura għal livelli ta' tkabbir ta' qabel il-kriżi u għadha estremament b'saħħitha. Fil-fatt, qed nesperjenzaw l-aktar sitwazzjoni favorevoli minn mindu ġie introdott l-euro, u għaldaqstant dan huwa mument tajjeb ħafna biex nirriflettu fuq l-ambizzjonijiet fit-tul tagħna b'mod strateġiku. Is-Summit tal-Euro tal-lum kien eżattament dwar dan. Ħafna mit-temi li ddiskutejna – bħal kapaċità fiskali għaż-żona tal-euro – huma kontroversjali, iżda jiena nara modi li jistgħu jiġu esplorati. F'Ġunju ser nerġgħu lura biex nieħdu deċiżjonijiet konkreti, u nipprovdu gwida għat-triq 'il quddiem. Il-prijorità politika l-aktar urġenti tibqa' t-tisħiħ tal-Unjoni Bankarja u l-iżvilupp ulterjuri tal-MES. Dan huwa l-għan tiegħi. Dwar Brexit. Irridu nużaw il-momentum pożittiv fin-negozjati biex fl-aħħar insolvu l-kwistjonijiet pendenti bħas-soluzzjoni li tiġi evitata fruntiera fiżika bejn l-Irlanda u l-Irlanda ta' Fuq. B'mod parallel, ser nibdew l-ewwel taħdidiet tagħna dwar ir-relazzjoni futura bejn l-UE u r-Renju Unit. F'Ġunju l-mexxejja ser jevalwaw jekk il-kwistjoni Irlandiża tkunx ġiet riżolta, u kif għandha tissawwar dikjarazzjoni komuni dwar il-futur tagħna. Ippermettuli nikkonkludi billi nesprimi l-ansjetà tiegħi dwar dak li jidher li huwa attakk terroristiku li għadu għaddej fin-Nofsinhar ta' Franza. Qed insegwu dan mill-qrib filwaqt li ninsabu f'solidarjetà sħiħa ma' Franza u l-poplu tagħha.